Jääkiekon maailmancup
Tulevaisuus

Turnaus oli määrä järjestää vuonna 2020, mutta NHL ja NHLPA ilmoittivat, että aikataulullisista syistä sitä ei pidetä. Ne ilmoittivat myös jatkavansa keskusteluja uudesta turnauksesta tulevaisuudessa ja tekevänsä pitkäkestoista suunnitelmaa, joka takaisi turnaukselle pysyvän ajankohdan.
NHL ja NHLPA alkoivat kaavailla seuraavaa maailmancupia poikkeuksellisesti keskelle kautta, helmikuulle 2024. Vuoden 2022 helmikuussa arveltiin, että NHL:n omistajat eivät innostu syyskuun sijaan helmikuussa pelattavasta turnauksesta, mutta ehdotettua ajankohtaa pidettiin tuolloin parhaana. NHL:n ja NHLPA:n eudstajien neuvoteltua Kansainvälisen jääkiekkoliiton kanssa uutisoitiin elokuussa 2022, että vuoden 2024 turnaukseen ottaa osaa ainakin kahdeksan maajoukkuetta siten, että toinen alkusarjoista pelataan Euroopassa ja toinen Pohjois-Amerikassa. Pudotuspelit oli tarkoitus pelata Pohjois-Amerikassa siten, että ne pelattaisiin eri kaupungissa kuin Pohjois-Amerikan alkulohko. Turnauksen keston olisi ollut määrä olla hieman yli kaksi viikkoa. Neuvotteluissa keskusteltiin myös siitä, pitäisikö lopulliset kahdeksan joukkuetta karsia kymmenen joukkueen joukosta.
Syyskuussa 2022 NHL:n apulaiskomissaari Bill Daly kertoi, että hän haluaisi Venäjän ottavan osaa turnaukseen. Näkemys herätti huomiota, sillä Kansainvälinen jääkiekkoliitto IIHF on sulkenut Venäjän ja Valko-Venäjän ulos kansainvälisestä jääkiekkotoiminnasta Venäjän hyökättyä Ukrainaan. Venäjän jääkiekkoliiton varapuheenjohtaja Roman Rotenberg totesi, että Venäjä voisi ottaa osaa turnaukseen, esimerkiksi ilman ilman lippua ja kansallishymniä. Ilta-Sanomat kirjoitti, että Suomen jääkiekkoliiton ja sen puheenjohtajan Harri Nummelan on syytä todeta, että Suomi ei ole mukana maailmancupissa, jos sota jatkuu ja Venäjä kutsutaan kisoihin. Marraskuun alussa 2022 Yleisradio tulkitsi, että NHL:n komissaari Gary Bettman ja Daly olisivat kiristäneet kantojaan Venäjän suhteen, kun he totesivat, että asian suhteen tehdään töitä eikä ratkaisua vielä ole.
Marraskuussa 2022 NHL ja NHLPA tiedottivat, ettei maailmancupia järjestetä vuonna 2024, mutta ne suunnittelevat turnauksen järjestämistä vuoden 2025 helmikuulle. Keväällä 2023 uutisoitiin, että  NHL suunnittelee edelleen maailmancupin järjestämistä helmikuulle 2025. Kansainvälinen jääkiekkoliitto IIHF ei ollut tuolloin samalla linjalla. Liiton mukaan turnauksen järejstäminen helmikuussa 2025 olisi iso ongelma eurooppalaisille liigoille ja seuroille.
Tammikuussa 2025 uutisoitiin, että seuraava maailmancup saatetaan järjestää ilman Pohjois-Amerikan ulkopuolella pelaavia jääkiekkoilijoita. Turnausta suunnittelevat nyt NHL ja NHLPA. Ne haluavat järjestää turnauksen vuoden 2028 helmikuussa NHL:n tähdistöottelun sijaan. TSN:n mukaan Kansainvälinen jääkiekkoliitto IIHF on ilmaissut helmikuussa järjestämisestä koituvan liiaksi häiriötä. Mikäli maailmancup järjestettäisiin ilman Pohjois-Amerikan ulkopuolella pelaavia pelaajia, turnaus pelattaisiin joko pelkillä NHL-pelaajilla tai mukana saattaisivat olla myös AHL- ja ECHL-liigojen pelaajia. Jatkoaika.com arveli tammikuussa 2025, että käytännössä päätös rajaisi osallistuvien maajoukkueiden määrän Suomeen, Ruotsiin, Yhdysvaltoihin, Kanadaan ja ehkä Venäjään ja Tšekkiin. Muilla ei olisi riittävästi edustuskelpoisia pelaajia. Venäjän kohdalla ehdollista on se, että maata ei tällä hetkellä takikelpuuteta maajoukkuejääkiekkoon, koska se hyökkäsi Ukrainaan. Näin ollen Venäjän osallistuminen vaatisi muiden osallistujien hyväksynnän. Tšekin kohdalla epävarmuutta lisää edustuskelpoisten pelaajien lukumäärä. Tšekki ei esimerkiksi osallistunu helmikuun 2025 4 Nations Face-Off -turnaukseen, koska maalla ei ole joukkueellista NHL-pelaajia.
IIHF:n viittaus häiriöön tarkoittanee, että kansallisten sarjojen kaudet ovat helmikuussa kesken, jolloin sarjojen olisi joko pidettävä tauko maailmancupin ajan tai pelattava kotva ilman maailmancupiin valittuja pelaajia. Ensimmäinen vaihtoehto tarkoittaisi todennäköisesti sarjakauden lyhentämistä, joka veisi seuroilta tuloja. Jälkimmäinen olisi pulmallista Sveitsin, Saksan ja Tšekin kaltaisille kiekkomaille, joiden maajoukkuepelaajista iso osa pelaa sikäläisissä sarjoissa. Käytännössä lienee niin, että IIHF ja eurooppalaiset sarjat sekä seurat tahtovat NHL:n ja NHLPA:n maksavan riittävästi rahallista korvausta tauon ajalta ja riittävät pelaajavakuutukset siitä, että seurat antaisivat pelaajansa kesken kauden NHL:n ja NHLPA:n järjestämään tapahtumaan.
Neuvottelut saattavat merkitä IIHF:lle kansainvälisen jääkiekkokalenteri muuttumista siten, että joka toinen vuosi pelattaisiin olympiaturnaus NHL-pelaajilla ja joka toinen vuosi maailmancup. Se saattaisi vähentää IIHF:n keväisin järjestämän jääkiekon maailmanmestaruuskisojen huomioarvoa.